Σιδηροδρομικός σταθμός Πτολεμαΐδας

Ο Σιδηροδρομικός Σταθμός Πτολεμαΐδας αποτελούσε μια μεικτής χρήσεως σιδηροδρομική υποδομή που τοποθετείται επί της Σιδηροδρομικής Γραμμής Αμυνταίου - Κοζάνης. Ο σταθμός κατασκευάστηκε το 1951 και άρχισε να λειτουργεί το 1955, εξυπηρετώντας την επιβατική κίνηση της Πτολεμαΐδας.

Από το 2010, ο σταθμός ανέστειλε την λειτουργία του, λόγω της αναστολής των επιβατικών δρομολογίων στη γραμμή και την επακόλουθη διακοπή και των εμπορικών δρομολογίων λίγα χρόνια αργότερα, στα πλαίσια εξυγίανσης του ΟΣΕ και των θυγατρικών του εταιρειών.

 Ιστορικό 

 20ος Αιώνας 
Με σκοπό την βελτίωση της σιδηροδρομικής σύνδεσης της Κοζάνης, και μετά την αποτυχία ολοκλήρωσης της Σιδηροδρομικής Γραμμής Καλαμπάκας - Κοζάνης - Βέροιας, το 1951 ξεκίνησαν οι εργασίες για την κατασκευή σιδηροδρομικού άξονα που θα ξεκινούσε από το Αμύνταιο και θα κατέληγε στην Κοζάνη. Αυτός ο άξονας αποτελούσε παρακλάδι της Σιδηροδρομικής Γραμμής Θεσσαλονίκης - Φλώρινας, η οποία είχε κατασκευαστεί το 1894 και θα εξυπηρετούσε τόσο επιβατικές όσο και εμπορικές μεταφορές, ιδιαίτερα κατά την περίοδο της ακμής της βιομηχανίας λιγνίτη στην περιοχή.

Μέσα σε αυτό το πλαίσιο, κατασκευάστηκε ο σταθμός της Πτολεμαΐδας, υποστηριζόμενος από διάφορα βοηθητικά κτήρια για την εξυπηρέτηση επιβατών και την παράδοση πρώτων υλών από και προς την ΑΕΒΑΛ.

Ο σταθμός εγκαινιάστηκε το 1955 μαζί με τη νέα γραμμή και εξυπηρετούσε τη σιδηροδρομική σύνδεση της Πτολεμαΐδας, προσφέροντας απευθείας συνδέσεις με την Κοζάνη, την Έδεσσα, τη Φλώρινα, τη Θεσσαλονίκη, την Αθήνα, την Αλεξανδρούπολη, καθώς και άλλα τοπικά δρομολόγια.

 21ος Αιώνας 
Για τη βελτίωση του δικτύου στη Δυτική Μακεδονία, η Σιδηροδρομική Γραμμή Αμυνταίου - Κοζάνης και ο σταθμός της Πτολεμαΐδας αναβαθμίστηκαν την περίοδο 2003-2007, βελτιώνοντας την υποδομή και τις εγκαταστάσεις τους με σκοπό την αύξηση της ταχύτητας των δρομολογίων και της χωρητικότητας των συρμών.

 Αναστολή λειτουργίας γραμμής (2010) 
Λίγα χρόνια μετά την αναβάθμιση του άξονα, το 2010, ο ΟΣΕ αποφάσισε την αναστολή λειτουργίας της γραμμής και των σχετικών υποδομών, συμπεριλαμβανομένου του σταθμού της Πτολεμαΐδας, στα πλαίσια μείωσης των δαπανών λόγω της χαμηλής επιβατικής κίνησης και της μικρής χρονικής ανταγωνιστικότητας σε σχέση με άλλα μέσα μεταφοράς. Επιπλέον, το 2014, η γραμμή διέκοψε και την εμπορική της λειτουργία λόγω της σιδηροδρομικής αποκοπής στο τμήμα ΑΕΒΑΛ - Ποντοκώμη εξαιτίας της επέκτασης των λιγνιτορυχείων της ΔΕΗ. Έως σήμερα, ο σταθμός και η γραμμή παραμένουν ανενεργά, χωρίς καθορισμένο χρονοδιάγραμμα για την επαναλειτουργία και αποκατάστασή τους.

 Δομή Συγκροτήματος Σταθμού 
Το κτηριακό συγκρότημα του Σιδηροδρομικού Σταθμού Πτολεμαΐδας αποτελείται από πέντε παρακαμπτήριες γραμμές καθώς και από μια κεντρική γραμμή, ενώ εντός του πεδίου υφίστανται αποθηκευτικοί χώροι αλλά και βοηθητικά κτήρια. Ο σταθμός διαθέτει εγκαταστάσεις υδατόπυργου καθώς και κατοικίες για το προσωπικό του. Παρακάτω παρατίθεται τοπογραφική αποτύπωση του κτηριακού συγκροτήματος του σταθμού όπως υφίσταται έως και σήμερα:
κέντρο|χωρίς-πλαίσιο|942x942εσ

 Υπηρεσίες 
Ο Σιδηροδρομικός Σταθμός της Πτολεμαΐδας δεν εξυπηρετείται από επιβατικές αμαξοστοιχίες, ούτε διαδραματίζει ρυθμιστικό ρόλο στην κίνηση των συρμών επί του δικτύου.

 Παραπομπές 

Πτολεμαΐδα
Κατηγορία:Σιδηροδρομικοί σταθμοί στην Κοζάνη
Κατηγορία:Σιδηροδρομικοί σταθμοί που εγκαινιάστηκαν το 1955